Speel-speel : As Kerneels Kwêvoël kom kuier....
As Kerneels Kwêvoël kom kuier....
Dis 'n heerlike sonskyndag in die hartjie van die winter. Kerneels Kwêvoël sit op die voëlbad in die tuin. Die water lyk tog so aanloklik!
Heerlik! Hy spat en plons en gaan tekere!
Dan druk hy sommer sy hele ou grys gesiggie binne-in die bad. Die druppels spat oor die rand van die waterbak. Dis wonderlik!
Bertus Bontrugwewer hou vir Kerneels dop en dink by homself: "Ai, dié Kerneels is darem maar 'n spektakel.....kyk tog net hoe lyk hy nou! "
Kerneels kerjakker en rinkink, hy steur hom nie in die minste aan wat ander voëls van hom mag dink nie. Hy wéét wat lekker is in die lewe!
Na 'n heerlike lang bad, besluit hy om maar weer regop te kom. Hy skud die water van sy grys vere af. Nou voel hy sommer vars en vrolik vir die res van hierdie dag!
Karel Kransduif kom sit naby aan Kerneels. "Dis 'n lekker dag vandag né Kerneels?" koer hy goedhartig en vriendelik. "Kwêêê! " fluit Kerneels, "dis nes jy daar sêêê! "
Na 'n kort rukkie uit die water en stil sit in die son, lê Kerneels se vere weer alles ewe netjies en op hul plek. Hy sit windmakerig en rondkyk oor die tuin.
Tina Tortelduif land sagveer naby Kerneels neer. "Koerrrr Kerrrrrneels, jy lyk darem maar altevol prrrrragtig vanmôrrrrrrre..." sê sy sag met haar mooi musikale stem. "As jy net nie so lawaaierig was nie, het ek sommer nou dadelik vir jou ogies gemaak!"
Barend Bontrugwewer, Bertus se neef, wat daar naby sit, hoor wat Tina vir Kerneels koer. "Lawaaierig? Nee wat, Kerneels is nie juis lawaaierig nie....het jy al vir Hercules Hadeda gehoor?" vra hy ewe grootmeneer vir Tina. Net toe kyk hulle op en sien daar heelbo in die denneboom sit ou Hercules.
"Haaadeeedaaaa!" roep hy hard uit. "Van al die voëls wat hier by Krugerstraat kom kuier, is my stem die duidelikste," sê hy trots.
So het elkeen van ons ook iets kenmerkends en uniek wat ons maak wie ons is.
Is die lewe nie wonderlik nie?
Posted by Elizabeth Kendall at 09:56
Labels: bontrugwewer., duiwe, hadeda, kwêvoël, voëls
Maree Clarkson 8/11/2012
Die pragtigste foto's en 'n lieflike verhaal Elizabeth! Dis darem maar lekker om hulle uit te vang as hulle hulself so in die water geniet!
Elizabeth Kendall 8/11/2012
Baie dankie dat jy kom kuier het Maree! Janee, ek kon net nie genoeg kry van sy lewensblyheid nie!!
Alhoewel die wind verskriklik buite waai (dit is tog Augustus, is dit nie?) is dit heerlik warm buite en ek wens ek het so 'n mooi poeletjie gehad om in af te koel!